**Studiu de caz**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Iubind, ne-ncredinţăm că suntem”

Lucian Blaga

- Să aşezăm pianul lângă geam!

În nopţile ploioase vreau să-ţi cânt

Nocturna lui Chopin... Când cochetam

Cu mâinile solfegiind în vânt,

Îţi mai aduci aminte? Tu râdeai,

Şi râsul tău părea din mine smuls,

Puteam să jur că nu înţelegeai

Ce simt, dar spune-mi crezi că e de-ajuns

Să tapetăm mansarda-n verde crud,

Să sechestrăm acolo primăvara?

Design interior? Nu vreau s-aud!

Noi doi suntem pianul şi vioara.

- Îmi amintesc de nopțile în care

Cântam la două mâini și-mpodobeam

Claviatura pianului c-o floare

În fiecare zi, cât ne iubeam...

Era-n mansarda noastră primăvară,

Tu, o magnolie, puțin rebelă,

Ce-mi compunea poeme nud, spre seară,

Eu, noaptea, te pictam în acuarelă.

Să fim copii, cum am mai fost odată,

Să retrăim același basm în doi,

Chiar dacă plouă și fereastra-i mată,

Hai să mutăm pianul înapoi!

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015